นาโนไฟแนนซ์ยังแผ่ว คนขอกู้ไม่ได้ค้าขาย
หลังจากที่กระทรวงการคลังและธนาคารแห่งประเทศไทย (ธปท.) ไฟเขียวใบอนุญาตประกอบธุรกิจ
13 มิ.ย. 2558

โดย...ทีมข่าวการเงินโพสต์ทูเดย์
หลังจากที่กระทรวงการคลังและธนาคารแห่งประเทศไทย (ธปท.) ไฟเขียวใบอนุญาตประกอบธุรกิจนาโนไฟแนนซ์กับ 6 บริษัท เพื่อปล่อยสินเชื่อให้ผู้ประกอบการรายย่อยที่ไม่สามารถเข้าถึงเงินกู้ตามช่องทางปกติได้ นาโนไฟแนนซ์ก็กลายเป็นความหวังใหม่ขึ้นมาทันที ว่าจะช่วยพยุงพ่อค้าแม่ค้าทั่วประเทศ ให้ผ่านพ้นช่วงเศรษฐกิจฝืดเคืองในปีนี้ไปได้ 
อย่างไรก็ตาม นาโนไฟแนนซ์ที่เริ่มคิกสตาร์ทตั้งแต่ปลายเดือน พ.ค.ที่ผ่านมา กลับยังส่งสัญญาณออกตัวได้ไม่แรงอย่างที่คาดนัก โดยมีการปล่อยกู้ได้ไม่ถึง 10% จากที่ยื่นขอเข้ามากว่า 4,000 ราย ภายในเวลาไม่ถึง 1 เดือน
ธิดา แก้วบุตตา กรรมการ บริษัท ศรีสวัสดิ์ พาวเวอร์ 1979 เปิดเผยผลดำเนินงานของ บริษัท เงินสดทันใจ หลังได้ไลเซนส์ทำธุรกิจนาโนไฟแนนซ์ว่า หลังเปิดให้บริการปล่อยกู้ในช่วงปลายเดือน พ.ค.ที่ผ่านมา ล่าสุดสามารถปล่อยกู้ให้รายย่อยคิดเป็นวงเงินกว่า 5 แสนบาท เฉลี่ยวงเงินปล่อยกู้อยู่ที่ 5,000 บาท/ราย
ทั้งนี้ จากยอดคนที่เข้ามาติดต่อเพื่อขอกู้เงินมีจำนวนมากกว่า 4,000 ราย แต่มีคนที่ผ่านการพิจารณาให้กู้ได้จริงเพียง 100 รายเท่านั้น เนื่องจากการสอบถามข้อมูลลูกหนี้พบว่า ส่วนใหญ่ไม่ได้กู้เพื่อประกอบอาชีพตามหลักเกณฑ์ที่กำหนดไว้ จึงทำให้ยังไม่มีความสามารถในการชำระหนี้ 
“เงินกู้รอบแรกที่ให้จะเน้นให้พวกพ่อค้าแม่ค้าที่มีแผงค้าใช้เอาไปซื้อสินค้าเป็นทุนหมุนเวียนต่อ ถ้าใช้หนี้ก้อนแรกได้แล้วก็จะพิจารณาขยายวงเงินเพิ่มได้ แต่จากการสอบถามข้อมูลลูกหนี้ส่วนใหญ่ พบว่าหลายคนอ้างว่าเอาไปค้าขาย แต่พอถามลงลึกในรายละเอียด เช่น จะซื้อวัตถุดิบจากแหล่งใด จำนวนเท่าไร กลับตอบไม่ได้ จึงทำให้คุณสมบัติไม่ผ่านเกณฑ์” ธิดา กล่าว
ทั้งนี้ เพื่อช่วยเหลือและป้องกันความเสี่ยงในการปล่อยกู้ บริษัทได้ทำข้อตกลงร่วมกับพันธมิตรผู้ประกอบธุรกิจอาหารแฟรนไชส์แล้ว 7 แห่ง ได้แก่ ก๋วยเตี๋ยวลูกชิ้นแชมป์, ลูกชิ้นปลานายใบ้, เจียงลูกชิ้นปลา, ก๋วยเตี๋ยวลูกชิ้นนายฮุย, ก๋วยเตี๋ยวลูกชิ้นโกฮับ และราดหน้ายอดผักร้านนายเคี้ยงเอ็มไพร์ ในการช่วยคัดลูกค้าที่เข้ามาติดต่อขอสมัครแฟรนไชส์ ทั้งเรื่องทำเลและความสามารถในการทำการค้าของผู้กู้ โดยบริษัทจะปล่อยกู้ให้ไม่เกิน 1 แสนบาท/ราย คาดว่าเริ่มได้ช่วงปลายเดือน มิ.ย.นี้ 
ประธานเจ้าหน้าที่บริหารกลุ่มทิสโก้ เปิดเผยว่า บริษัทไม่ได้ยื่นขอจดทะเบียนนาโนไฟแนนซ์อีก เพราะมีธุรกิจสินเชื่อทะเบียนรถที่เน้นกลุ่มผู้มีรายได้น้อยอยู่แล้ว คือ สมหวัง เงินสั่งได้ ซึ่งมีเสียงตอบรับมากขึ้นหลังจากที่บริษัทเริ่มทำการตลาดโดยให้นักร้องลูกทุ่งชื่อดัง ก๊อท-จักรพันธุ์ อาบครบุรี เป็นพรีเซนเตอร์ และโฆษณาไปยังกลุ่มเป้าหมายโดยเฉพาะ เช่น ทางเคเบิลทีวี
“คิดว่าผลตอบรับใช้ได้ เพราะเราเข้าไปแทนพวกสินเชื่อเงินกู้ที่ดอกเบี้ยแพงๆ เราไปกวาดพวกลูกค้าโรงงานหรือพวกที่ขายของริมถนนเข้ามา ในแง่หนึ่งก็ดีขึ้นสำหรับประชาชนด้วย” อรนุช กล่าว
อย่างไรก็ตาม แม้จะมีคำขอกู้เข้ามาอย่างต่อเนื่อง แต่การอนุมัติก็ยังต้องขึ้นอยู่กับการประเมินความเสี่ยงตามเกณฑ์เป็นหลักด้วย ขณะที่เปอร์เซ็นต์การปล่อยกู้ที่ยังต่ำอยู่ โดยตั้งเป้าขยายตัวเพิ่มเท่าตัวมียอดสินเชื่อคงค้างเป็น 8,000 ล้านบาทในปีนี้ และการปล่อยกู้ที่เข้มงวด ทำให้ยังไม่กังวลเรื่องการเป็นหนี้เสียมากนัก 
“เพราะสินเชื่อต่อรายมีขนาดเล็กและมีความเสี่ยงสูง จึงต้องเทิร์นเร็วภายใน 1-2 ปี ไม่ปล่อยยาว แต่แม้ว่าจะเป็นสินเชื่อขนาดเล็ก ก็ไม่ได้หมายความว่าจะปล่อยได้ง่ายขึ้น เราจะไม่ประนีประนอมกับความเสี่ยง ต้องว่าไปตามหลัก แต่ที่ทำได้ก็คือเร่งกระบวนการให้รวดเร็วขึ้น ซึ่งนี่คือเหตุผลที่ทำให้บริษัทมีสัดส่วนหนี้ที่ไม่ก่อให้เกิดรายได้ (เอ็นพีแอล) ในระดับต่ำ” อรนุช กล่าว